Afsondering 'dien geen doel, het misluk' | Maroela Media
Afsondering 'dien geen doel, het misluk'
Pres. Cyril Ramaphosa het Woensdagaand verdere verslappings van die afsonderingsregulasies aangekondig. (Foto: Jairus Mmutle/GCIS)
Pres. Cyril Ramaphosa se aankondiging Woensdagaand dat die afsonderingsregulasies verder verslap word, is 'n erkenning dat die "afsondering geen doel dien nie en misluk het".
DA-leier John Steenhuisen sê dit lyk of Ramaphosa eindelik besef het presies hoe verwoestend die afsonderingstydperk was – en steeds gaan wees – maar dat dit nou reeds hopeloos te laat is. Steenhuisen sê alles wat gisteraand aangekondig is, moes twee maande gelede al gedoen gewees het.
Ramaphosa het in sy toespraak aangekondig dat verskeie bedrywe nou weer toegelaat gaan word om aan die gang te kom. Voortaan sal mense onder meer toegelaat word om te gaan uiteet (en aansit daarvoor), te gaan fliek, dobbel en selfs persoonlikesorgdienste soos dié van haar- en skoonheidsalonne mag gebruik.
Steenhuisen sê dit is onduidelik op watter vlak Suid-Afrikaners hulle tans bevind – nie dat dit enigsins 'n verskil maak nie, aangesien die afsondering in praktyk eintlik beëindig is. Hy meen dit is egter te laat om duisende sakeondernemings en miljoene werksgeleenthede te red.
Hy sê die president se woorde van medelye vir al die bedrywe wat gedwing is om hul bedrywighede op te skort en waarvan werkers 80 dae lank nie 'n salaris kon verdien nie, is leeg omdat sy eie regering dié lyding veroorsaak het.
"Die waarheid is dat die wêreld se langste en ergste staat van inperking, en nie Covid-19 nie, ons ekonomie doodgemaak en die lewe van miljoene Suid-Afrikaners geruïneer het."
Volgens Steenhuisen kan nie veel vir die afsonderingstyd gewys word nie en infeksies neem beduidend toe. Hy sê hoewel Ramaphosa die land wil wysmaak dat die ekonomiese verwoesting onvermydelik was, moet dít vierkant voor die ANC se deur gelê word.
Ondanks die verligting vir baie mense, is daar steeds regulasies wat volgehou word. Dit sluit in die voortgesette verbod op private akkommodasie en kleuterskole wat steeds nie toegelaat word om te heropen nie.
(Argieffoto: Guilherme Petri/Unsplash)
Dr. Pieter Groenewald, leier van die VF Plus, sê dit is duidelik dat die regering weens die talle regsgedinge wat teen hom aanhangig gemaak is, ook dié deur die VF Plus, die regering gedwing het om toegewings oor die regulasies te maak. "Dit maak byvoorbeeld nie sin om skoonheidsalonne, die hotel- en restaurantbedryf nou toe te laat twee weke nadat vlak 3 in werking getree het nie. Die vraag kan gevra word wat in die afgelope twee weke verander het rakende die Covid-19-infeksiekoers wat hierdie bedrywe betref."
Groenewald sê die pandemie is steeds nie onder beheer nie.
"Die enigste logiese afleiding is daarom dat die regering begin swig voor die druk van toenemende hofgedinge oor sy irrasionele inperkingsregulasies."
Daar is steeds nie 'n datum vir wanneer die bedrywe heropen mag word nie en Groenewald sê die onlangse verlede het gewys dat 'n aankondiging deur Ramaphosa nie noodwendig die finale besluit is nie.
"In die lig van bogenoemde beplande toegewings maak dit ook geen sin om sigaretverkope steeds te verbied nie. Dit is irrasioneel en die VF Plus vermoed al hoe sterker dat 'n motief betrokke kan wees wat nie verband hou met Covid-19 nie."
Ramaphosa het in sy toespraak ook na die vlaag geweld teen vroue verwys – 'n probleem wat die VF Plus voor die deur van 'n gebrekkige regstelsel lê.
"Dit was opmerklik dat die president geensins in sy verwysing na geslagsgeweld verwys het na die toename in plaasaanvalle waartydens verskeie vroue ook wreed aangerand is nie. Dit is vir die VF Plus onaanvaarbaar dat die president ander geweldsmisdaad teenoor vroue belig, maar dat dié van plaasaanvalle weer ontken word deur die verswyging daarvan.
"Dit is net so onaanvaarbaar soos die irrasionele optrede van die inperkingsregulasies wat die land se ekonomie op sy knieë gebring het."
Regering "roekeloos" met ekonomie
Die Solidariteit Beweging het die bykomende verligting van regulasies om die ekonomie verder oop te stel ook verwelkom.
Flip Buys, voorsitter van die Solidariteit Beweging, sê egter die regering was "roekeloos" met die ekonomie.
"Daar is te lank gewag, te veel sentraal bestuur en daar was te veel onlogiese regulasies. Die fokus moet skuif van 'n bevelsraad wat bevele gee na 'n gemeenskap wat verantwoordelikheid neem. Daar is algemene konsensus dat die virus ernstig opgeneem moet word, maar daar is ook dringendheid dat die ekonomie weer moet herstel."
Buys waarsku 'n ekonomiese en werksramp dreig as daar nie dringende ekonomiese ingryping is nie.
"Suid-Afrika staan saam, met maskers op die gesig, teen die virus. Die land het 'n soortgelyke eendragtigheid nodig om die ekonomie te herstel. Die Solidariteit Beweging doen 'n beroep op almal om te voldoen aan al die voorskrifte om die risiko's van Covid-19 te bestuur en om alles moontlik te doen om die ekonomie te herstel."
Buys sê die organisasie sal ook alle moontlike steun gee om enige geslagsgebaseerde geweld, wat deur die Covid-19-krisis belig is, te beveg.
'Huisrowers' vinnig vasgetrek
Hy kan net sowel hierdie klug nou stop en vlak 0 instel. Ons nie kinders nie.
Om op te som, alles waarby die ANC betrokke is, is n mislukking.
En al die windpratery van die politici is net punte probeer wen, geen een van hulle het enige iets gedoen om ons swaarkry daadwerklik te verlig nie. Alles wat gese word is waar en n persoon met n breinsel wat werk kan dit sien, se eerder vir ons iets met substansie. Of miskien wat julle as politici, nie wil of kan nie, maar, gaan doen om hierdie situasie waarin ons sit om te draai.
En hoekom het die Deurmekaar Alliansie en VF Negatief so lank gesloer met hul hofsake? Hoekom nie al tydens vlak 5 die regering gedagvaar nie? Nee wat, ou Cyril het julle vir n lekker ride gevat.
Ons sal die komuniste niks vertel nie gaan orals in afrika so. Dan wil n kamstige dr vir ons kom vertel hulle het nie die belasting op drank en sigarette nodig nie.Dit is daai belasting wat hulle hoe selarisse betaal wat hulle nie verdien nie. Die land het sy alie gesien